ไฟแนนเชียลไดเจสต์
TPA ซื้อที่ดิน 83 ล้านบาทขยายธุรกิจ
23 ก.ย. 2554

TPA ซื้อที่ดิน 83 ล้านบาทขยายธุรกิจ 
คณะกรรมการบริษัท ไทยโพลีอะคริลิค (TPA) มีมติเมื่อวันที่ 14 ก.ย. 2554 อนุมัติการซื้อที่ดินซึ่งตั้งอยู่ที่ ต.กระทุ่มล้ม อ.สามพราน จ.นครปฐม ราคา 83 ล้านบาท จากเจ้าของที่ดินจำนวน 9 ราย เพื่อใช้ขยายธุรกิจของบริษัท
ทั้งนี้ ที่ดินดังกล่าวเป็นที่ดินที่บริษัทได้เช่าไว้ในปัจจุบัน โดยบริษัทได้ทำสัญญาจะซื้อจะขายที่ดินกับผู้ขายในวันที่ 21 ก.ย. 2554 และจะดำเนินการจดทะเบียนรับโอนกรรมสิทธิ์ในที่ดินภายใน 75 วัน นับแต่วันที่ทำสัญญาจะซื้อจะขายที่ดิน
เบอร์ลี่ตั้งบริษัทใหม่ในฮ่องกง
บริษัท เบอร์ลี่ ยุคเกอร์ (BJC) แจ้งว่า บริษัทได้จัดตั้งบริษัทใหม่ในเขตปกครองพิเศษฮ่องกง ได้แก่ บีเจไอเอ็มเค คัมปะนี ลิมิเต็ด จดทะเบียนเมื่อวันที่ 29 ส.ค. 2554 เพื่อทำธุรกิจค้าขายนำเข้า ส่งออก ผลิตและกระจายสินค้า ซึ่งเป็นไปตามแผนงานธุรกิจของกลุ่มบริษัท
บริษัทดังกล่าวมีทุนจดทะเบียน 1 หมื่นเหรียญฮ่องกง หรือประมาณ 38,747 บาท แบ่งเป็นหุ้นสามัญจำนวน 1 หมื่นหุ้น มูลค่าหุ้นละ 41 เหรียญฮ่องกง โดยบริษัท บีเจซี อินเตอร์เนชั่นแนล ซึ่งจดทะเบียนในประเทศไทย ซึ่งเป็นบริษัทย่อยที่บริษัทถือหุ้นอยู่ 100% จะเข้าถือหุ้นในบริษัทดังกล่าวในอัตรา 75% หรือคิดเป็นมูลค่า 7,500 เหรียญฮ่องกง หรือประมาณ 29,060.25 ล้านบาท
CK ขายหุ้นบางปะอินโคเจนเนอเรชั่น
คณะกรรมการบริหาร บริษัท ช.การช่าง (CK) มีมติเมื่อวันที่ 19 ก.ย. 2554 ได้มีมติอนุมัติให้บริษัทขายหุ้นบางส่วนในบริษัท บางปะอิน โคเจนเนอเรชั่น ให้แก่การนิคมอุตสาหกรรมแห่งประเทศไทย ซึ่งเป็นนิติบุคคลที่ไม่มีความเกี่ยวโยงกับบริษัท จำนวน 10.96 ล้านหุ้น หรือคิดเป็น 8% ของทุนจดทะเบียนทั้งหมด 
ทั้งนี้ แบ่งเป็นหุ้นจำนวน 1.2 ล้านหุ้น เป็นหุ้นที่มีการชำระค่าหุ้นแล้ว 100% ขายในราคาตามมูลค่าที่ตราไว้หุ้นละ 10 บาท เป็นเงิน 12 ล้านบาท และหุ้นจำนวน 9.76 ล้านหุ้น เป็นหุ้นที่มีการชำระค่าหุ้นแล้วบางส่วนเป็นเงิน 39.56 ล้านบาท รวมเป็นเงิน 51.56 ล้านบาท 
บริษัทจะดำเนินการทยอยโอนหุ้น และการนิคมอุตสาหกรรมแห่งประเทศไทยจะทยอยชำระเงินค่าหุ้นให้เสร็จสิ้นภายในเดือน เม.ย. 2555ซึ่งเมื่อมีการชำระเงินค่าหุ้นเสร็จสิ้นทั้งหมดแล้ว จะทำให้บริษัทถือหุ้นเหลือ 46% จากเดิมถืออยู่ 54% และอันดับสองถือโดย ปตท. 25% บริษัท ที่ดินบางปะอิน ถือ 19% การนิคมอุตสาหกรรมแห่งประเทศไทยถือ 8%และนางนภาพร ภู่วุฒิกุลถือ 2%
ทั้งนี้ เพื่อเป็นการร่วมลงทุนในการดำเนินธุรกิจโครงการก่อสร้างโรงไฟฟ้าขนาดเล็ก (SPP) ในนิคมอุตสาหกรรมบางปะอิน ประมาณการเงินลงทุนทั้งโครงการคิดเป็นจำนวนประมาณ 5,400 ล้านบาท